留題王公謨
作者：劉弇
朝代：宋

paragraphs: 簷牙排青冥，眺聽脫蒙昧。
居然人境寬，魚貫出萬態。
坐疑天機緘，發露窮瑣碎。
圓清入鳥哢，蕭灑送客慨。
脫巾晚吾來，靜稱一榻對。
睨雲發高興，勇欲决猨薈。
胡爲淫書史，賸若嗜炙膾。
長年馬如狗，埃𡏖顛毛改。
茲趣恐長負，踽踽依儕輩。
何當拾頹齡，相與寄耨耒。
挽君醉鄉衣，枯肺時一溉。